Video: Met 'n spankoord oor die Grand Canyon | Maroela Media
Die spankoord is gemaak van 50.8mm dikte staal. Wallenda (34) het die afstand binne 22 minute afgelê en moes twee keer stilstaan en hurk terwyl die wind rondom hom geruk het.
Wallenda het nie 'n harnas aangehad nie en het regdeur die toertjie stadig en bestendig geloop en was glo die heeltyd in gebed met Jesus. "Dankie, Here. Dankie dat U die kabel stilmaak," het hy ná sowat 13 minute gesê. Hy het die laaste paar treë gedraf en gehop.
Die gebeurtenis is regstreeks op die Discovery Channel uitgesaai.
Wallenda is al die sewende generasie in sy familie wat spankoordtoertjies uitvoer. Sy oupagrootjie is in die ouderdom van 73 dood tydens 'n optrede in Puerto Rico toe hy geval het. Verskeie ander familielede is ook al dood weens die gevaarlike spankoordtoertjies wat hulle uitgevoer het.
Wallenda het in 2012 'n sewende Guinness-wêreldrekord ingepalm toe hy met 'n spankoord oor die Niagara-valle gestap het.
Hy beoog om volgende die afstand tussen die Empire State-gebou en die Chrysler-gebou in New York af te lê.